b'\n_START_ARTICLE_\nExperimentul Pite\xc8\x99ti\n_START_SECTION_\n\xc3\x8enceputurile\n_START_PARAGRAPH_\n\xc3\x8enchisoarea a fost construit\xc4\x83 \xc3\xaenaintea \xc3\xaenceperii experimentului \xe2\x80\x94 conform celor spuse de Eugen M\xc4\x83girescu, cl\xc4\x83direa a fost \xc3\xaenceput\xc4\x83 spre sf\xc3\xa2r\xc8\x99itul anilor \'30, pe vremea Regelui Carol al II-lea, \xc8\x99i a fost terminat\xc4\x83 \xc3\xaen timpul dictaturii lui Ion Antonescu. Pentru o perioad\xc4\x83 dup\xc4\x83 proclamarea Republicii Populare Rom\xc3\xa2ne, a continuat s\xc4\x83 func\xc8\x9bioneze ca arest pentru cei vinova\xc8\x9bi de infrac\xc8\x9biuni minore._NEWLINE_Primele stadii ale "reeduc\xc4\x83rii" au avut loc la \xc3\xaenchisoarea din Suceava, fiind la scurt timp adoptate la Pite\xc8\x99ti, \xc8\x99i cu intensitate mai redus\xc4\x83, la Gherla. Grupul de supraveghetori a fost format tot din de\xc8\x9binu\xc8\x9bi politici \xc8\x99i a fost condus de Eugen \xc8\x9aurcanu, fost student la Universitatea din Ia\xc8\x99i \xc8\x99i pentru scurt timp \xc8\x99i membru al PCR. \xc8\x9aurcanu, probabil la ordinele comandantului Securit\xc4\x83\xc8\x9bii Alexandru Nicolschi (pe numele s\xc4\x83u adev\xc4\x83rat Boris Gr\xc3\xbcnberg), ale colonelului Czeller de la Direc\xc8\x9bia Penitenciarelor \xc8\x99i sub directa supraveghere a ofi\xc8\x9berului politic I\xc8\x9bicovici Marina a ales un grup unit format din \xe2\x80\x9eveterani\xe2\x80\x9d trecu\xc8\x9bi prin reeducare, ca asisten\xc8\x9bi pentru \xc3\xaendeplinirea sarcinilor politice; numit Organiza\xc8\x9bia De\xc8\x9binu\xc8\x9bilor cu Convingeri Comuniste (\xe2\x80\x9eODCC\xe2\x80\x9d, poreclit\xc4\x83 de prizonieri \xc3\xaen batjocur\xc4\x83 \xe2\x80\x9eOdecaca\xe2\x80\x9d) - i-a inclus ca membri pe viitorul p\xc4\x83rinte al Bisericii Ortodoxe \xc8\x99i dizident Gheorghe Calciu-Dumitreasa \xc8\x99i evreul Petric\xc4\x83 Fux._NEWLINE_Primul val de de\xc8\x9binu\xc8\x9bi de la Suceava care au trecut prin \xe2\x80\x9eini\xc8\x9biere\xe2\x80\x9d a fost trimis la Pite\xc8\x99ti, unde tratamentul ini\xc8\x9bial uman a devenit subiectul unor restric\xc8\x9bii din ce \xc3\xaen ce mai severe \xe2\x80\x94 potrivit lui M\xc4\x83girescu, situa\xc8\x9bia s-a deteriorat cu rapiditate \xc3\xaen luna iunie.\n_START_SECTION_\nStadiile "reeduc\xc4\x83rii"\n_START_PARAGRAPH_\nProcesul \xc3\xaenceput dup\xc4\x83 acea dat\xc4\x83 a implicat pedepse psihologice (de obicei prin umilire) \xc8\x99i tortur\xc4\x83 fizic\xc4\x83._NEWLINE_De\xc8\x9binu\xc8\x9bii, pe l\xc3\xa2ng\xc4\x83 b\xc4\x83t\xc4\x83ile severe administrate regulat, au fost sili\xc8\x9bi s\xc4\x83 se tortureze reciproc, cu scopul de a descuraja loialit\xc4\x83\xc8\x9bile dinaintea \xc3\xaencarcer\xc4\x83rii. Gardienii i-au for\xc8\x9bat s\xc4\x83 participe la sesiuni programate sau ad-hoc de instruire politic\xc4\x83, cu subiecte precum materialismul dialectic \xc8\x99i istoria Partidului Comunist Sovietic de Iosif Stalin, de obicei acompaniate de abuzuri fizice la \xc3\xaent\xc3\xa2mplare \xc8\x99i \xc3\xaendemnuri la demascare pentru diferite abateri, unele reale, dar marea majoritate inventate. Obiectivul lor era ca victima s\xc4\x83 cedeze psihic, transform\xc3\xa2ndu-se \xc3\xaentr-un supus total, dedicat regimului.._NEWLINE_Toate victimele experimentului au fost ini\xc8\x9bial trecute printr-un interogatoriu, \xc3\xaen timpul c\xc4\x83ruia tortura fizic\xc4\x83 a fost aplicat\xc4\x83 ca mijloc de a revela detalii intime din via\xc8\x9ba personal\xc4\x83 a fiec\xc4\x83ruia (acest proces fiind denumit "demascarea extern\xc4\x83"). A\xc8\x99adar, de\xc8\x9binu\xc8\x9bii erau obliga\xc8\x9bi s\xc4\x83 dezv\xc4\x83luie toate detaliile presupuse ascunse \xc3\xaen interogatoriile precedente; cu speran\xc8\x9ba c\xc4\x83 vor putea evita torturile, mul\xc8\x9bi de\xc8\x9binu\xc8\x9bi au "recunoscut" p\xc4\x83cate imaginare. A doua etap\xc4\x83, "demascarea intern\xc4\x83", avea ca obiectiv dezv\xc4\x83luirea numelor celor care se purtau mai pu\xc8\x9bin brutal sau oarecum indulgent fa\xc8\x9b\xc4\x83 de ei \xc3\xaen deten\xc8\x9bie._NEWLINE_Umilirea public\xc4\x83 era de asemenea aplicat\xc4\x83, de obicei \xc3\xaen faza a treia ("demascarea moral\xc4\x83 public\xc4\x83"); de\xc8\x9binu\xc8\x9bii erau sili\xc8\x9bi s\xc4\x83 denun\xc8\x9be toate convingerile, ideile \xc8\x99i valorile personale. Trebuie men\xc8\x9bionat faptul c\xc4\x83 de\xc8\x9binu\xc8\x9bii credincio\xc8\x99i erau \xc3\xaembr\xc4\x83ca\xc8\x9bi ca Iisus Hristos, iar ceilal\xc8\x9bi erau sili\xc8\x9bi s\xc4\x83-i insulte; erau for\xc8\x9ba\xc8\x9bi s\xc4\x83 blasfemeze simboluri religioase \xc8\x99i texte sfinte._NEWLINE_De\xc8\x9binu\xc8\x9bii erau sili\xc8\x9bi s\xc4\x83 accepte no\xc8\x9biunea c\xc4\x83 membrii propriilor familii aveau tot felul de tr\xc4\x83s\xc4\x83turi criminale, grote\xc8\x99ti; au fost obliga\xc8\x9bi s\xc4\x83 scrie autobiografii false, care cuprindeau diferite instan\xc8\x9be de comportament pervers. Conform relat\xc4\x83rilor lui Dumitru Bacu: "Prin injectarea treptat\xc4\x83 de informa\xc8\x9bii opuse celor acceptate dintotdeauna ca reale \xc8\x99i adev\xc4\x83rate \xc3\xaen subcon\xc8\x99tientul victimei, prin alterarea \xc8\x99i deprecierea constant\xc4\x83 a realit\xc4\x83\xc8\x9bii existente \xc8\x99i \xc3\xaenlocuirea ei cu o imagine fictiv\xc4\x83, re-educatorul a ob\xc8\x9binut \xc3\xaen final scopul demasc\xc4\x83rii: s\xc4\x83 fac\xc4\x83 minciuna at\xc3\xa2t de real\xc4\x83 pentru victim\xc4\x83 \xc3\xaenc\xc3\xa2t aceasta va uita ceea ce pentru el \xc3\xaenainte avea sens." Asta a dus la un "revers complet, pentru un timp nedeterminat, al valorilor \xc3\xaen care victima crezuse p\xc3\xa2n\xc4\x83 atunci"._NEWLINE_Pe l\xc3\xa2ng\xc4\x83 violen\xc8\x9ba fizic\xc4\x83, de\xc8\x9binu\xc8\x9bii supu\xc8\x99i "reeduc\xc4\x83rii" erau obliga\xc8\x9bi s\xc4\x83 fac\xc4\x83 diferite munci umilitoare pe timp \xc3\xaendelungat (de exemplu, s\xc4\x83 cure\xc8\x9be podeaua cu o c\xc3\xa2rp\xc4\x83 \xc8\x9binut\xc4\x83 \xc3\xaentre din\xc8\x9bi). Prost hr\xc4\x83ni\xc8\x9bi \xc8\x99i \xc8\x9binu\xc8\x9bi \xc3\xaen condi\xc8\x9bii degradante \xc8\x99i nesanitare, de\xc8\x9binu\xc8\x9bii nu aveau permisiunea s\xc4\x83 aib\xc4\x83 contact cu lumea din afara penitenciarului, \xc8\x99i erau for\xc8\x9ba\xc8\x9bi s\xc4\x83-\xc8\x99i acopere ochii \xc3\xaen rarele situa\xc8\x9bii c\xc3\xa2nd ie\xc8\x99eau din celule. Tratamentul la care noii veni\xc8\x9bi erau supu\xc8\x99i de c\xc4\x83tre veteranii "reeduc\xc4\x83rii" includea lovituri pentru a-i \xc3\xaempiedica s\xc4\x83 adoarm\xc4\x83, erau obliga\xc8\x9bi s\xc4\x83 m\xc4\x83n\xc3\xa2nce la repezeal\xc4\x83 direct din farfurii l\xc4\x83sate pe podea cu m\xc3\xa2inile \xc8\x9binute la spate, \xc8\x99i chiar sili\xc8\x9bi s\xc4\x83 m\xc4\x83n\xc3\xa2nce fecale sau b\xc4\x83ga\xc8\x9bi cu capul \xc3\xaen g\xc4\x83le\xc8\x9bi cu urin\xc4\x83._NEWLINE_S-a spus c\xc4\x83 metodele folosite de ODCC erau derivate din principiile controversate ale pedagogiei \xc8\x99i penologiei lui Anton Makarenko referitoare la reabilitare. \xc3\x8en cel pu\xc8\x9bin o ocazie, Makarenko a fost citat ca inspira\xc8\x9bie de \xc3\xaensu\xc8\x99i \xc8\x9aurcanu._NEWLINE_\xc3\x8enchisoarea asigura \xc8\x99i o selec\xc8\x9bie preliminar\xc4\x83 pentru lag\xc4\x83rele de munc\xc4\x83 de la Canalul Dun\xc4\x83re-Marea Neagr\xc4\x83, Ocnele Mari, Aiud, Gherla, T\xc3\xa2rgu Ocna, R\xc3\xa2mnicu S\xc4\x83rat, T\xc3\xa2rg\xc8\x99or \xc8\x99i altele, unde echipe de fo\xc8\x99ti de\xc8\x9binu\xc8\x9bi urmau s\xc4\x83 continue experimentul._NEWLINE_\xc3\x8en penitenciarul Pite\xc8\x99ti, au murit \xc3\xaen urma torturilor la care au fost supu\xc8\x99i, \xc3\xaentre 100 \xc8\x99i 200 de\xc8\x9binu\xc8\x9bi, f\xc4\x83r\xc4\x83 a se cunoa\xc8\x99te deocamdat\xc4\x83 num\xc4\x83rul total al acestora. \xc3\x8en orice caz, cauza mor\xc8\x9bii era falsificat\xc4\x83 \xc3\xaen certificatul de deces, pentru a nu r\xc4\x83m\xc3\xa2ne dovezi posterit\xc4\x83\xc8\x9bii.\n_START_SECTION_\nSf\xc3\xa2r\xc8\x99itul \xc8\x99i urm\xc4\x83rile\n_START_PARAGRAPH_\n\xc3\x8en 1952, pe c\xc3\xa2nd Gheorghe Gheorghiu-Dej a manevrat cu succes \xc3\xaempotriva Ministrului de Interne Teohari Georgescu, procesul a fost oprit de autorit\xc4\x83\xc8\x9bi. Membrii ODCC au fost judeca\xc8\x9bi \xc3\xaen secret pentru abuzuri, cei 22 de inculpa\xc8\x9bi fiind condamna\xc8\x9bi la moarte, \xc3\xaen urma unui proces cu u\xc8\x99ile \xc3\xaenchise (\xc8\x9aurcanu a fost numit responsabil pentru uciderea a 30 de de\xc8\x9binu\xc8\x9bi \xc8\x99i pentru abuzurile exercitate asupra altor 780);. Dintre ace\xc8\x99tia, au fost executa\xc8\x9bi 16 condamna\xc8\x9bi, la \xc3\xaenchisoarea Jilava, \xc3\xaen noaptea de 17 decembrie 1954. De\xc8\x99i executat, moartea lui Eugen \xc8\x9aurcanu a fost \xc3\xaenregistrat\xc4\x83 la starea civil\xc4\x83 abia \xc3\xaen anul 1962. Din restul de 6 condamna\xc8\x9bi, 4 dintre ei au fost ulterior extermina\xc8\x9bi la \xc3\xaenchisoarea Jilava, \xc3\xaen sec\xc8\x9bia special\xc4\x83 de exterminare, numit\xc4\x83 Casimca. Colonelul Czeller s-a sinucis, \xc3\xaempu\xc8\x99c\xc3\xa2ndu-se \xc3\xaen cap, \xc3\xaen cimitirul Bellu din Bucure\xc8\x99ti. Cadrele securiste \xc3\xaens\xc4\x83rcinate cu conducerea experimentului, inclusiv colonelul Teodor Sepeanu, au fost judeca\xc8\x9bi \xc3\xaen anul urm\xc4\x83tor; to\xc8\x9bi au primit sentin\xc8\x9be u\xc8\x99oare \xc8\x99i au fost pu\xc8\x99i \xc3\xaen libertate la scurt timp. \xc3\x8en conformitate cu noile directive ideologice, curtea a hot\xc4\x83r\xc3\xa2t c\xc4\x83 experimentul a fost rezultatul infiltr\xc4\x83rii cu succes a agen\xc8\x9bilor Statelor Unite \xc8\x99i a G\xc4\x83rzii de Fier \xc3\xaen Securitate, cu scopul de a discredita organele legii din Rom\xc3\xa2nia._NEWLINE_Dup\xc4\x83 Decretul de amnistie din anul 1964, \xc3\xaenchisoarea a continuat s\xc4\x83 func\xc8\x9bioneze tot ca \xc3\xaenchisoare pentru opozan\xc8\x9bii regimului, care erau adu\xc8\x99i aici sub pretextul unor condamn\xc4\x83ri pentru infrac\xc8\x9biuni de drept comun._NEWLINE_\xc3\x8en anul 1977, \xc3\xaen urma presiunilor f\xc4\x83cute din Occident, \xc3\xaenchisoarea Pite\xc8\x99ti a fost definitiv \xc3\xaenchis\xc4\x83, \xc3\xaen sediul ei fiind mutat Trustul de Constructii Industriale Pitesti._NEWLINE_La \xc3\xaenceputul anilor 1980, pe circa o treime din suprafa\xc8\x9ba cur\xc8\x9bii penitenciarului au fost construite blocuri de locuin\xc8\x9be. _NEWLINE_O parte a zidului care \xc3\xaenconjura penitenciarul Pite\xc8\x99ti mai exist\xc4\x83 \xc8\x99i ast\xc4\x83zi, pe latura de NV a \xc3\xaenchisorii._NEWLINE_La conducerea \xc3\xaenchisorii s-au aflat\xc2\xa0: St\xc4\x83nescu Vasile (1944 - 1949); c\xc4\x83pitan Dumitrescu Alexandru (1949 - 1951); locotenent Kovacs Anton (1951 - 1953); locotenent Savu Victor (1953 - 1954); c\xc4\x83pitan M\xc3\xa2ndre\xc8\x99 Petre (1954 - 1956); maior Iva\xc8\x99cu \xc8\x98tefan (1956 - 1958); maior C\xc3\xa2rstoiu Sebastian (1958 - 1961); maior Toma Mihai (1961 - 1977)._NEWLINE_Dup\xc4\x83 1989, abandonat\xc4\x83 \xc8\x99i par\xc8\x9bial \xc3\xaen ruin\xc4\x83, cl\xc4\x83direa a fost v\xc3\xa2ndut\xc4\x83 unei firme de construc\xc8\x9bii \xc3\xaen 1991; mai multe cl\xc4\x83diri au fost fie distruse, fie total schimbate. Un memorial a fost construit \xc3\xaen fa\xc8\x9ba intr\xc4\x83rii \xc3\xaenchisorii.'